Bejaarde vrou (80) oorleef mesaanval in Sedgefield | The new South Africa
Bejaarde vrou (80) oorleef mesaanval in Sedgefield
’n Bejaarde vrou is Maandag in die vroeë oggendure in haar huis in Sedgefield aangeval en met ’n mes gesteek.
Mev. Margareth Ross (80) van Kingfisherlaan is in haar bed oorval deur ’n persoon wat haar etlike kere met ’n skerp voorwerp in die lyf gesteek het.
Ross het ten spyte van haar ernstige beserings dit reggekry om ’n alarm aan te skakel wat sekerheidsdienste ontbied het.
Toe hulle opdaag, was die verdagte(s) reeds vort. Hulle het Ross in haar bed aangetref. Sy is per ambulans na ’n privaat hospitaal in Knysna gebring, waar sy gister in ’n ernstig, maar stabiele toestand was.
Volgens die polisie het die verdagte(s) toegang tot die huis verkry deur ’n venster te breek. Weens Ross se toestand kon daar nog nie vasgestel word of iets geroof is nie.
Lede van die polisie, die provin­siale georganiseerde misdaadondersoekeenheid en die forensiese eenheid het gister die huis en omgewing gefynkam vir leidrade, maar die verdagte(s) was gister steeds op vrye voet.
Teen gistermiddag kon die polisie ook nog nie kontak maak met enige familielede nie.
Die polisie bied ’n beloning aan vir enigiemand wat inligting kan verskaf wat kan lei tot die inhegtenisneming van die verdagte(s).
Enigiemand met inligting kan speurder-insp. Neville “Boet” Olc­kers bel by 044 802 1626, 083 683 8858, of die polisie se Stop Misdaad-nommer 08600 10111.
« Hy hoor eers gille, toe ’n skoot Woman uses lamp as weapon against robber »